
Text rozhodnutia
Súd: Krajský súd Trnava Spisová značka: 9Co/149/2018 Identifikačné číslo súdneho spisu: 2117205509 Dátum vydania rozhodnutia: 12. 06. 2018 Meno a priezvisko sudcu, VSÚ: JUDr. Martin Holič ECLI: ECLI:SK:KSTT:2018:2117205509.2 Uznesenie Krajský súd v Trnave v senáte zloženom z predsedu senátu: JUDr. Martin Holič a členiek senátu: Mgr. Renáta Gavalcová a JUDr. Bibiána Ťažiarová, v právnej veci žalobcov: 1. W. R., nar. XX.XX.XXXX, C. XX, 2. P. R., nar. XX.XX.XXXX, C. XX, proti žalovaným: 1. Slovenská sporiteľňa, a.s., IČO: 00 151 653, Bratislava, Tomášikova 48, zastúpeného splnomocnencom: AK JUDr. Marek Hic, s.r.o., IČO: 36 865 036, Martin, P. O. Hviezdoslava 10625/23B, 2. Dražobná spoločnosť, a.s., IČO: 35 849 703, Bratislava, Zelinárska 6, o neplatnosť zmluvy a iné, o návrhu na nariadenie neodkladného opatrenia, na odvolanie žalovaného 1 proti uzneseniu Okresného súdu Trnava č.k. 21Csp/60/2017-64 zo dňa 21. apríla 2017, takto r o z h o d o l : Odvolací súd napadnuté uznesenie súdu prvej inštancie voči žalovanému 1 m e n í tak, že n a r i a ď u j e toto neodkladné opatrenie: „Žalovaný 1 j e p o v i n n ý zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011 formou dobrovoľnej dražby dňa 27.04.2017, k nehnuteľnostiam v bezpodielovom spoluvlastníctve žalobcov 1 a 2, evidovaným Okresným úradom Hlohovec, katastrálnym odborom na LV č. XXX pre okres Hlohovec, obec S. C., k.ú. S. C., ako rozostavaný rodinný dom bez súpisného čísla postavený na pozemku pare. č. 43/3 zastavané plochy a nádvoria o výmere 170 m2 a pozemky prac. č. 43/3 zastavané plochy a nádvoria o výmere 170 m2 a prac. č. 44/3 ostatné plochy a nádvoria o výmere 734 m2.“ o d ô v o d n e n i e : 1. Napadnutým uznesením súd prvej inštancie nariadil neodkladné opatrenie v znení: „Žalovaný v 1. a 2. rade sú povinní zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011 formou dobrovoľnej dražby dňa 27.04.2017, k nehnuteľnostiam v bezpodielovom spoluvlastníctve žalobcov v 1. a 2. rade, evidovaným Okresným úradom Hlohovec, katastrálnym odborom na LV č. XXX pre okres Hlohovec, obec S. C., k.ú. S. C., ako rozostavaný rodinný dom bez súpisného čísla postavený na pozemku pare. č. 43/3 zastavané plochy a nádvoria o výmere 170 m2 a pozemky prac. č. 43/3 zastavané plochy a nádvoria o výmere 170 m2 a prac. č. 44/3 ostatné plochy a nádvoria o výmere 734 m2, a to až do právoplatného rozhodnutia vo veci samej.“ 2. Rozhodnutie okresný súd odôvodnil právne aplikáciou ust. § 324 ods. 1, § 325 ods. 1, 2 písm. d/, § 326 ods. 1 a 2, § 328 ods. 1 a 2, § 329 ods. 1 Civilného sporového poriadku, § 151a, § 151j ods. 1, § 151m ods. 1 a 6 Občianskeho zákonníka. Vecne argumentoval tým, že citovanými ustanoveniami je vymedzený obsah a základný rámec výkonu záložného práva. Toto právo sa vyznačuje tým, že primárne plní zabezpečovaciu, za určitých okolností však aj uhradzovaciu funkciu a to tak, že okrem hrozby výkonu záložného práva donucujúcej dlžníka plniť zabezpečovanú pohľadávku umožňuje jeho držiteľovi buď sa priamo uspokojiť alebo požadovať uspokojenie z predmetu, na ktorom záložné právo viazne, pokiaľ k splneniu zabezpečovanej pohľadávky nepríde riadne a včas. Jednou zo zákonom výslovne predpokladaných foriem uspokojenia záložného veriteľa je predaj zálohu na dražbe podľa zákona o verejných dražbách č. 527/2002 Z.z. Takýto predaj má za následok prechod vlastníckeho práva k zálohu na vydražiteľa udelením príklepu, tu však s podmienkou úhrady ceny dosiahnutej vydražením v zákonom ustanovenej lehote. K už opísanému spôsobu výkonu záložného práva môže záložný veriteľ samozrejme pristúpiť len vtedy, ak jeho záložné právo platne vzniklo a stále trvá. Podmienkou platného vzniku záložného práva je platná zmluva o jeho zriadení a zápis práva v príslušnej evidencii (ktorou je u nehnuteľností kataster nehnuteľností, v tejto súv. por. i § 151b ods. 1 a § 151e ods. 2 Občianskeho zákonníka), na zánik práva potom zákon ustanovuje hneď viacero dôvodov. Dobrovoľná dražba, tak ako je definovaná v zákone č. 524/2002 Z.z. a ktorá predstavuje jeden zo spôsobov výkonu záložného práva, ktoré umožňuje vykonať civilný kódex (§ 151 ods. 1 Obč. zákonníka) je typická tým, že ju nesprevádza preventívna súdna kontrola o neprijateľnosti zmluvných podmienok. O tom, či sa dražba vykoná, o výške pohľadávky a pod. rozhodne súkromná osoba s tým, že dražbu vykoná ďalšia súkromná osoba, ktorá pri takejto činnosti sleduje zisk. Za takýchto okolností sa javí neodkladné opatrenie ako jediný efektívny prostriedok ochrany spotrebiteľa do času, kým súd vo veci samej nevykoná súdnu kontrolu neprijateľnosti zmluvných podmienok. 3. Žalobcovia v 1. a 2. rade návrh na nariadenie neodkladného opatrenia odôvodnili tým, že so žalovaným v 1. rade uzatvorili zmluvu o splátkovom úvere a zmluvu o zriadení záložného práva k nehnuteľnostiam a mandátnu zmluvu, ktoré sú zmluvami spotrebiteľskými. Zmluva o úvere obsahuje podľa názoru žalobcov viacero neprijateľných zmluvných podmienok spôsobilých založiť v spojení s inými ustanoveniami zmluvy zjavný nepomer medzi právami a povinnosťami zmluvných strán v neprospech spotrebiteľov, na ktoré v žalobe aj konkrétne poukazujú. Žalobcovia ako spotrebitelia nemali možnosť ovplyvniť obsah zmluvných podmienok a zmluva o úvere nebola individuálne dojednaná. Výkonom záložného práva žalobcovia 1. a 2. prídu o svoje jediné obydlie, ktoré je chránené Ústavou Slovenskej republiky. Okrem toho žalobcovia namietali aj výšku ohodnotenia nehnuteľností podľa znaleckého posudku na sumu 72.900,- Eur, ktorá je nižšia ako bola všeobecná hodnota ku dňu poskytnutia úveru a intenzita zásahu do vlastníckeho práva realizovaná v podobe predaja predmetu vlastníctva by nemala byť vo výraznom nepomere k skutočnej alebo aspoň k skutočnosti sa najviac približujúcej cene tohto predmetu vlastníctva. Žalobcovia zároveň namietali, že veriteľom nie je preukázaní pravosť, výška a splatnosť pohľadávky. Žalobcovia poukázali aj na tú skutočnosť, že výkonom záložného práva žalovaný v 1. rade na základe zmluvy o zriadení záložného práva k nehnuteľnostiam a mandátnej zmluvy môže vymôcť aj to, na čo nemá nárok a žalobcom hrozí škoda. V danom prípade zatiaľ predbežne v tomto štádiu konania bez vykonania riadneho dokazovania by bolo predčasné tvrdiť, že nárok uplatňovaný žalobou vo veci samej, je zjavne nedôvodný. Žalobcovia rozsiahlou argumentáciou podopreli svoj právny názor o dôvodnosti žaloby. Na potvrdenie alebo vyvrátenie skutočnosti, že žaloba je dôvodná, bude nevyhnutné vykonať dokazovanie a celú vec skutkovo i právne vyhodnotiť. Zároveň podľa súdu je naplnený i ďalší zo základných predpokladov pre nariadenie neodkladného opatrenia, a to nebezpečenstvo bezprostredne hroziacej škody, ak by k nariadeniu neodkladného opatrenia nedošlo. V priebehu konania bolo totiž pripojenými listinnými dôkazmi žalobcov osvedčené, že žalovaní v 1. a 2. rade podnikli kroky k realizácii záložného práva k predmetným nehnuteľnostiam, čo vyplynulo z oznámenia o dražbe zo dňa 09.03.2017. Jeho realizáciou v danom prípade hrozí žalobcom v 1. a 2. rade ujma, keďže v zmysle zákona o verejných dražbách č. 527/2002 Z.z. v účinnom znení (§ 27) v spojení s konštantnou judikatúrou, po uhradení ceny dosiahnutej vydražením v stanovenej lehote vlastnícke právo a iné právo k predmetu dražby udelením príklepu prechádza na vydražiteľa. V danom prípade ide o tzv. originárny spôsob nadobudnutia vlastníckeho práva. Žalobcovia v 1. a 2. rade by po uskutočnení dražby a realizácii záložného práva mali tak zmarené domôcť sa v prípade úspechu v spore nároku vo veci samej. Na základe vyššie uvedených skutočností a pri aplikácii citovaných zákonných ustanovení súd nariadil navrhované neodkladné opatrenia, nakoľko žalobcovia v 1. a 2. rade osvedčili základné skutočnosti potrebné pre záver o dôvodnosti a trvaní nároku, ktorému sa má poskytnúť predbežná ochrana i potrebu neodkladnej úpravy pomery strán sporu. 4. Proti tomuto uzneseniu podal odvolanie žalovaný 1, ktorým navrhol postúpiť vec a napadnuté uznesenie zrušiť/zmeniť a priznať žalovanému nárok na náhradu trov konania, s poukazom na odvolacie dôvody podľa § 365 ods. 1 písm. a/, b/, c/, d/, e/, f/, g/, h/ Civilného sporového poriadku. Argumentoval tým, že rozhodnutie je v rozpore so zákonom, i v rozpore s konceptom Slovenskej republiky ako materiálneho právneho štátu. Poukázal na Stanovisko občianskoprávneho kolégia Najvyššieho súdu Slovenskej republiky zo dňa 3. decembra 2015, k výkladu § 237 ods. 1 písm. f/ Občianskeho súdneho poriadku, uverejnené v Zbierke Stanovísk NS a rozhodnutí súdov č. 1/2016 pod č. 2, t.j. R 2/2016, keď písomné vyhotovenie rozhodnutia neobsahuje zásadné vysvetlenie dôvodov podstatných pre rozhodnutie súdu môže ísť o skutočnosť, ktorá zakladá prípustnosť dovolania podľa § 237 ods. 1 písm. f/ Občianskeho súdneho poriadku a tým nepochybne i o skutočnosť preukazujúcu, že došlo k zásahu do práva na spravodlivý proces vyplývajúceho z čl. 6 ods. 1 Dohovoru, resp. zásahu do základného práva na súdnu ochranu podľa čl. 46 ods. 1 Ústavy. Napadnuté rozhodnutie v časti rozhodujúcej dotýkajúcej sa odôvodnenia resp. relevantných myšlienkových úvah súdu, ktoré mali byť podkladom pre rozhodnutie (o.i. vo vzťahu k relevantným právnym normám upravujúcim predmetné právne vzťahy) - považuje odvolateľ za rozhodnutie vecne nesprávne, ktoré neprimeraným spôsobom zasiahlo a zasahuje do zákonom a Ústavou chránených základných práv odvolateľa a zároveň za rozhodnutie, v ktorom v podstatnej časti absentuje relevantné odôvodnenie (pričom sa tak do úvahy neberie o.i. existencia všetkých relevantných právnych noriem, judikatúra ÚS SR, nie je odôvodnená existencia všetkých kumulatívnych podmienok pre nariadenie neodkladného opatrenia, koná sa o úplne zjavne nespôsobilom návrhu) a uvedené rozhodnutie je tak rozhodnutím arbitrárnym (viď nález Ústavného súdu Slovenskej republiky sp. zn. I. ÚS154/05 z 28. februára 2006, Uznesenie Najvyššieho súdu SR z 26. apríla 2016, sp. zn. 4 Cdo 337/2015 atď.). Z rozhodnutia, resp. jeho obsahu, nie je možné (a to s ohľadom na absenciu nižšie uvedeného) zistiť: z konkrétne ktorých všetkých právne relevantných skutočností a konkrétne ktorých listín/prostriedkov osvedčenia označených v návrhu na nariadenie neodkladného opatrenia a priložených k návrhu na nariadenie neodkladného opatrenia a na základe akého ich obsahu dospel súd k všetkým skutkovým zisteniam nevyhnutným pre nariadenie neodkladného opatrenia, k akým všetkým konkrétnym skutkovým zisteniam, existencia ktorých je v súhrne nevyhnutná pre zákonné nariadenie neodkladného opatrenia dospel, aký (celkový - z pohľadu existencie všetkých nevyhnutných kumulatívnych predpokladov) skutkový stav na ich základe ustálil, ako tento (celkový - z pohľadu existencie všetkých nevyhnutných kumulatívnych predpokladov) skutkový stav subsumoval pod jednotlivé ustanovenia (neuvedených) právnych noriem a ako tak ustálil celkový stav právny, ako a čím sa osvedčil nárok „navrhovateľa“ a aký je reálny súvis údajného konania vo veci samej so zjavne nedôvodným obsahom a obsahom nariadeného neodkladného opatrenia, ako dospel k záveru o existencii ujmy (keď ujma je dôsledkom protiprávneho konania, nie výkonu práva) a čím ju mal osvedčenú, keď za tvrdeného stavu je vznik ujmy vylúčený priamo obsahom kogentných právnych noriem, ako súd odôvodnil osvedčenia existencie všetkých nevyhnutných skutočností, existencia ktorých musí byť v celku (kumulatívne) osvedčená, ak má byť neodkladné opatrenie zákonne nariadené, atď. V zmysle ustanovenia čl. 152 ods. 4 Ústavy výklad a uplatňovanie ústavných zákonov, zákonov a ostatných všeobecne záväzných právnych predpisov musí byť v súlade s touto ústavou. Z povinnosti orgánov vykonávajúcich verejnú moc (t.j. povinnosti konať iba na základe ústavy, v jej medziach a v rozsahu a spôsobom, ktorý ustanoví zákon - o.i. čl. 1 ods. 1, 2 Ústavy a čl. 2 ods. 2 Ústavy SR) vyplýva i zákaz ľubovôle. Uvedené rozhodnutie nemôže ani strana, ani odvolací súd (v napádanej časti) preskúmať, keďže rozhodnutie neobsahuje zásadné vysvetlenie všetkých podstatných dôvodov (podstatných pre rozhodnutie súdu), v odôvodnení sú uvádzané tvrdenia všeobecného charakteru, ktoré nie sú odôvodnením, ale konštatovaním, navyše konštatovania v priamom rozpore s obsahom relevantných právnych noriem a ustálenou súdnou praxou, preto je (o.i. v súlade s R 2/2016) rozhodnutie arbitrárne a nepreskúmateľné. Žalovaný tiež vznáša námietku miestnej nepríslušnosti a namieta porušenie práva na zákonného sudcu. 5. V prípade, ak by súd považoval podanie z 20.04.2017 za návrh na nariadenie neodkladného opatrenia (napriek tomu, že sa v ňom uvádza, že sa jedná o doplnenie, resp. opravu návrhu z 06.03.2017, návrhu pod spisovou značkou 21Csp/60/2017) nemohol by ho prejednávať pod rovnakou spisovou značkou (boli by porušené pravidlá týkajúce sa náhodného prideľovania nových podaní) a zároveň by o uvedenom nemohol konať (a to pre prekážku litispendencie) - ako v „žalobnom návrhu“ z 06.03.2017, tak i v úkone z 20.04.2017 sa vyslovene uvádza, že bol podaný v zásade totožný návrh, o ktorom samotní navrhovatelia uvádzajú, že ešte nebolo rozhodnuté. Uvedená skutočnosť by tak zabraňovala tomu, aby sa konalo o tom istom na základe neskoršieho návrhu (z 20.04.2017). Navrhovatelia však jednoznačne uvádzajú (v podaní zo dňa 20.04,2017), že sa jedná o opravu chýb v písaní vo vzťahu k návrhu zo dňa 06.03.2017, návrhu pod spisovou značkou 21Csp/60/2017. Za uvedenej situácie je podľa názoru žalovaného možný výlučne záver o tom, že sa jedná (v podaní z 20.04.2017) o doplnenie, či opravu chýb návrhu z 06.03.2017. V uvedenom procesnom podaní (v ktorom je obsiahnutá ako žaloba, tak i návrh na nariadenie neodkladného opatrenia) je celé odôvodnenie venované výlučne žalobe, vo vzťahu k samostatnému úkonu - návrhu na nariadenie neodkladného opatrenia - nie je v podaní - okrem návrhu rozhodnutia, ktorým sa má v konaní o nariadenie neodkladného opatrenia - uvedené vôbec nič. V doplnení a oprave z 20.04.2017 sa (značne chaoticky, bez vecnej nadväznosti a roztrieštene) uvádzajú dôvody pre nariadenie neodkladného opatrenia. Navrhovatelia následne uvádzajú, že výkonom záložného práva prídu o svoje jediné obydlie, ktoré je chránené Ústavou Slovenskej republiky - žalovaný poukazuje na skutočnosť, že samotní navrhovatelia v návrhu uvedenými údajmi vyvracajú pravdivosť uvedeného - uvádzajú, že ich trvalý pobyt je C. XX, pričom zálohom je nehnuteľnosť bez čísla v k.ú. S. C. a súd uvádza (vo svojom rozhodnutí), že sa jedná o rozostavaný rodinný dom. Účelovosť tvrdení v ich „návrhu“ je tak viac ako zrejmá. V uvedenom podaní (ale ani doplnení) neboli vo vzťahu k návrhu na nariadenie neodkladného opatrenia označené žiadne prostriedky osvedčenia a žiadne prostriedky osvedčenia ani k návrhu na nariadenie neodkladného opatrenia priložené neboli (boli označené výlučne dôkazné prostriedky a tieto boli priložené výlučne k žalobe). Napriek úplne zjavnej nespôsobilosti návrhu, ktorý mal byť v súlade s ustanovením § 327 CSP odmietnutý, súd nielenže v konaní pokračoval, ale dokonca návrhu, ktorý bol bez akéhokoľvek odôvodnenia, vyhovel, pričom v rozhodnutí uviedol skutočnosti, ktoré nielenže v návrhu, ale ani len v žalobe, uvedené neboli, prípadne uviedol skutočnosti ničím neosvedčené a nepreukázané. V zmysle ustanovenie § 327 CSP, ak návrh na nariadenie neodkladného opatrenia neobsahuje predpísané náležitosti alebo je nezrozumiteľný, alebo neurčitý, súd taký návrh odmietne, ak ide o také vady, ktoré bránia pokračovaniu v konaní; ustanovenia o odstraňovaní vád podania sa nepoužijú. Súd nemôže nahrádzať neuvedenie nevyhnutných náležitosti návrhu na nariadenie neodkladného opatrenia a povinnosti minimálne listinami, ktoré musia byť povinne pripojené, osvedčiť všetky pre nariadenie neodkladného opatrenia podstatné skutočnosti tým, že z absencie uvedeného riadneho procesného postupu - jediného možného, ak má byť neodkladné opatrenie lege artis nariadené - nevyvodí zákonom predpísané procesnoprávne následky (odmietnutie podania, príp. zamietnutie návrhu), ale postupuje presne opačným spôsobom, rozhoduje meritórne v prospech strany porušujúcej svoje obligatórne povinnosti a tak zásadným spôsobom porušuje princípy a zásady vyplývajúce zo zaručeného práva na spravodlivé súdne konanie a zaručeného práva na súdnu ochranu a zvýhodňuje tak jednu zo strán v konaní. Uvedený postup súdu prvej inštancie, v spojitosti s (ne)odôvodnením, prípadne odôvodnením, ktoré nie je v žiadnom koreláte s vykonaným osvedčením /osvedčeným skutkovým stavom/, resp. stavom právnym, v žiadnom prípade nie je postupom a rozhodovaním, kedy sa voči všetkým účastníkom postupuje nezaujato a neutrálne, žiadnemu a objektívne sa posudzujú všetky skutočnosti závažné pre rozhodovanie vo veci. Na základe uvedeného návrhu bez akéhokoľvek odôvodnenia (v ktorom úplne absentujú všetky relevantné skutočnosti, ktoré majú byť uvedené a minimálne osvedčené v riadnom návrhu na nariadenie neodkladného opatrenia), súd neodkladné opatrenie nariadil. Ak sú žaloba a návrh na nariadenie neodkladného opatrenia inkorporované v jednej listine je vylúčené, aby sa jednalo o návrh na nariadenie neodkladného opatrenia po začatí konania, z inkorporácie do jednej listiny vyplýva, že oba uvedené návrhy boli podané spolu, v jeden čas, t.j. súbežne, t.j. nie po sebe, ak sa jedná o „návrh“ na nariadenie neodkladného opatrenia podaný v rovnakom čase, ako „žaloba“, nemôže sa jednať o návrh po začatí konania (keďže ten predpokladá, že žaloba už podaná je a konanie prebieha), ale jedná sa o návrh pred začatím konania („konania vo veci samej“). Ďalšou základnejšou skutočnosťou, ktorú je potrebné uviesť a ktorá bez ohľadu na všetko ostatné má za následok zaťaženie ako konania, tak aj rozhodnutia, tzv. vadou zmätočnosti, majúcou za následok (podľa názoru žalovaného) nezákonnosť napádaného rozhodnutia v meritórne podstatnej časti, je skutočnosť, že rozhodnutie je v časti materiálne nevykonateľné. Z návrhu je zrejmé, že navrhovateľ sa domáhal nariadenia špecifikovaného predbežného opatrenia s časovým obmedzením „do právoplatného skočenia súdneho konania vo veci samej, avšak túto vec žiadnym spôsobom určito neidentifikoval - ani stranami, ani predmetom konania, ani spisovou značkou - t.j. vecou samou môže a mohlo byť v podstate čokoľvek. Ak súd rozhodol, že ....sú povinní zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011, jedná sa o rozhodnutie materiálne nevykonateľné. Nevykonáva sa záložné právo, ktoré bolo zriadené záložnou zmluvou, ale vykonáva sa záložné právo, ktoré vzniklo zápisom rozhodnutia Správy katastra o povolení vkladu záložného práva, okamihom ktorého obligačnoprávne účinky zmluvy (ako titulu) zanikli a boli nahradené účinkami vecnoprávnymi. Uvedené rozhodnutie je vo vzťahu k žalovanému 2 materiálne nevykonateľné, z osobitného dôvodu, keďže navrhovateľ sa domáha uloženia povinnosti, ktorú nikdy nemohol a nemôže žalovaný 2, ktorý nie je záložným veriteľom, splniť. Podľa odvolateľa jedná sa o návrh šikanózny, so snahou zneužiť procesné inštitúty a ťažiť zo svojho protiprávneho konania, návrh nasledujúci po tom, ako boli dlžníkom opakovane a po dlhé časové obdobie poskytnutá možnosť doplatiť splátky bez toho, aby banka pristúpila k zosplatneniu úveru a napriek týmto viacerým možnostiam svoje prísľuby nezrealizovala a dlžníci naďalej dlh neplnili a zameškané splátky nedoplatili, bolo im umožnené predať záloh ich priamym úkonom, banka im k uvedenému poskytla súhlas, ani uvedené nebolo zo strany dlžníkov, napriek dlhu v enormnej výške, realizované. Súd nemôže vykonať osvedčovanie listinami/prostriedkami osvedčovania, ktoré navrhovateľ návrhu na nariadenia vôbec nenavrhol, k návrhu prostriedky osvedčenia nepriložil a navyše v návrhu ani neuviedol rozhodujúce tvrdenia (a skutočnosti) ktoré sa majú osvedčovať. Jedná sa o zásadné porušenie práva na spravodlivý proces. Súd nemôže nahrádzať neuvedenie nevyhnutných náležitosti návrhu na nariadenie neodkladného opatrenia a povinnosti minimálne listinami, ktoré musia byť povinne pripojené, osvedčiť všetky pre nariadenie neodkladného opatrenia podstatné skutočnosti tým, že z absencie uvedeného riadneho procesného postupu - jediného možného, ak má byť neodkladné opatrenie zákonne nariadené - nevyvodí zákonom predpísané procesnoprávne následky (odmietnutie podania, príp. zamietnutie návrhu), ale postupuje presne opačným spôsobom, rozhoduje meritórne v prospech strany porušujúcej svoje obligatórne povinnosti a tak zásadným spôsobom porušuje princípy a zásady vyplývajúce zo zaručeného práva na spravodlivé súdne konanie a zaručeného práva na súdnu ochranu a zvýhodňuje tak jednu zo strán v konaní. V prípade, ak má súd vyhovieť návrhu na vydanie neodkladného opatrenia, musí jeho navrhovateľ osvedčiť skutočnosti umožňujúce prijať záver o pravdepodobnosti nároku, ktorému sa má poskytnúť ochrana, ako aj nebezpečenstvo hroziacej ujmy a tak osvedčenie potreby nariadenia takéhoto výnimočného zabezpečovacieho prostriedku. Navrhovateľ návrhu na nariadenie neodkladného opatrenia, nielenže neosvedčil základné predpoklady na nariadenie neodkladného opatrenia, on ich ani len netvrdil a uvedený návrh bol úplne zjavne návrhom neúplným a nespôsobilým, ktorý mal byť v celom rozsahu odmietnutý. Odvolateľ opakovane namietal nedostatky odôvodnenia napadnutého rozhodnutia. Ak súd uvádza, že zo zmluvy o splátkovom úvere vyplýva.., resp. že zo zmluvy o zriadení záložného práva k nehnuteľnostiam a mandátnej zmluvy zo dňa 24.08.2011 vyplýva, z LV XXX vyplýva atď., nie je zrejmé, prečo sa s uvedenými listinami oboznamoval, keď tieto nielenže neboli priložené k návrhu na nariadenie neodkladného opatrenia (boli priložené výlučne k žalobe), ale navyše ani vôbec neboli v návrhu označené ako prostriedky osvedčenia. Súd nevykonáva osvedčenie bez návrhu - ak navrhovateľ prostriedky osvedčenia neoznačí a nepriloží, nemôže uniesť bremeno tvrdenia a osvedčenia a nemôže byť so svojim návrhom úspešný. Ak súd uvádza, že Žalobcovia v 1. a 2. rade návrh na nariadenie neodkladného opatrenia odôvodnili tým, že so žalovaným v 1. rade uzatvorili zmluvu o splátkovom úvere a zmluvu o zriadení záložného práva k nehnuteľnostiam a mandátnu zmluvu, ktoré sú zmluvami spotrebiteľskými. Zmluva o úvere obsahuje podľa názoru žalobcov viacero neprijateľných zmluvných podmienok uvedené rovnako nie je tvrdenie, ktoré by vyplývalo z podaní navrhovateľov, tí uvedeným spôsobom odôvodňovali výlučne žalobu. Navrhovatelia nenamietali ani neprijateľné podmienky (i keby v zmluvách boli, nemá to vplyv na možnosť vykonať záložné právo - porovnaj výrok I. rozhodnutia SD EÚ C -34/13 Kušionová), rovnako nenamietali ohodnotenie nehnuteľnosti (a i keby namietali, na uvedené slúži iný prostriedok ochrany - námietky proti znaleckému posudku v zmysle ustanovenia § 12 ods. 5, 6 zák. č. 527/2002 Z.z. - uvedené skutočnosti vylučujú možnosť osvedčiť potrebu nariadenia neodkladného opatrenia). Odvolateľ poukázal tiež na to, že ak sa vykoná dražba, ktorá bude určená rozhodnutím súdu za neplatnú, obnovuje sa v celom rozsahu stav pred udelením príklepu (§ 21 ods. 5 zákona č. 527/2002 Z.z.). Podstatou konania o nariadenie neodkladného opatrenia je povinnosť navrhovateľa s vysokou mierou pravdepodobnosti tvrdiť a osvedčiť existenciu všetkých podstatných právnych skutočností, ktorých kumulatívna existencia je nevyhnutná pre to, aby mohlo byť neodkladné opatrenie zákonne nariadené, uvedenému zodpovedá zákonný príkaz (vo vzťahu k postupu a konaniu súdu) nariadiť neodkladné opatrenie výlučne v prípade, ak bola s vysokou mierou pravdepodobnosti tvrdená a osvedčená existenciu všetkých podstatných právnych skutočností, ktorých kumulatívna existencia je nevyhnutná pre to, aby mohlo byť neodkladné opatrenie zákonne nariadené. Súd je povinný - a to ex officio - preskúmať vecnú legitimáciu účastníkov konania a to o.i. vo vzťahu k obsahu návrhu (výroku) požadovaného neodkladného opatrenia. Ak sa navrhovateľ neodkladným opatrením domáhal uloženia povinnosti - zdržať sa výkonu záložného práva, je zrejmé, že uvedeného sa môže domáhať, len ten, kto je subjektom povinnosti strpieť výkon záložného práva, t.j. záložca. Ak chce navrhovateľ osvedčiť, že je záložcom a že sa ho môže výkon záložného práva nejako dotknúť, musí označiť a predložiť výpis z na to určeného verejného operátu, katastra nehnuteľností, ktorým osvedčí, že je záložcom. Navrhovateľ v návrhu na nariadeniu neoznačil ako prostriedok osvedčenia žiaden výpis z listu vlastníctva, ako mal súd osvedčené, že je záložcom? Druhou úplne najzákladnejšou skutočnosťou je skutočnosť, že ak tu niekto vykonáva záložné právo, je to z dôvodu, že tu existuje splatný nesplatený dlh zabezpečený práve záložným právom. Navrhovateľ okrem rozsiahleho a zmätočného generického kompilátu neuviedol (a neosvedčil) žiadne individualizované skutočnosti, ktorými by osvedčil, že tu zabezpečovaný dlh nie je. Súd prvej inštancie napriek tomu, že tvrdí, že sa oboznámil (bez návrhu na vykonanie osvedčenia a bez priloženia listiny k návrhu) s úverovou zmluvou, z ktorej vyplýva, že navrhovateľom/dlžníkom bol poskytnutý úver, v r. 2011, vo výške 49.999,- Eur (!) nevyzval - napriek úplne zrejmému možnému nezákonnému zásahu do základných práv žalovaného- o.i. na súdnu ochranu a na ochranu vlastníckeho práva podľa č. 20 Ústavy, resp. s ohľadom na možné značné majetkové poškodenie žalovaného - stranu žalovanú na vyjadrenie k návrhu. Je tu však i ďalší dôvod nemožnosti osvedčenia nároku - zjavná nedôvodnosť „žaloby“ (návrhu vo veci samej), ktorej predmetom je určenie inej právnej skutočnosti - určenie neplatnosti zmluvy, určenie že zmluva je bezúročná a bez poplatkov, v prípade, ak budú vady petitu - navrhované petity III., IV. - odstránené, pôjde o určenie inej právnej skutočnosti (neplatnosť právnych úkonov), splnenie povinnosti - „vyplatenie“ primeraného finančného zadosťučinenia (navrhovaný petit VII.). Žiadosť žalobcu na vydanie „príkazu“ súdu, na základe ktorého žalovaný v rade 1/ vymaže žalobcu zo zoznamu dlžníkova a odstráni negatívny rating, aby si žalobca I./ a II./ mohol zobrať iný úver. Skutočnosť neprípustnosti určovacej žaloby je dôvodom na bezodkladné zamietnutie žaloby a spôsobuje nemožnosť osvedčiť nárok a zákonne vydať neodkladné opatrenie. Súd bez akéhokoľvek dôvodu neaplikoval kogentné normy umožňujúce záložnému veriteľovi o.i. vykonať záložné právo, možnosť vykonať záložné právo (a to buď dohodnutým spôsobom a tiež vždy formou speňaženia na dobrovoľnej dražbe) je odrazom zákonnej úpravy (§ 151j ods. 1 OZ) a záložca je povinný - práve na základe toho, že je v právnom postavení záložcu - tento výkon strpieť (§ 151m ods. 4 veta prvá OZ). Podľa názoru žalovaného nemôže súd (v podstate bezdôvodne) zakázať žalovanému realizáciu jeho zákonných opatrení, uvedený postup je v priamom rozpore s Ústavou (o.i. čl. 1, čl. 2 a čl. 144 ods. 1 Ústavy), poukazujúc na rozhodnutia ÚS SR, SD EÚ, resp. ESĽP k danej otázke (resp. otázke údajného práva na obydlie). Predpokladom preukázania potreby nariadenia neodkladného opatrenia je skutočnosť, že tu hrozí ireverzibilný, či veľmi ťažko napraviteľný právny stav. Existuje tu ucelený súbor prostriedkov právnej ochrany, vrátane osobitne konštruovanej žaloby, kedy sa ten, kto tvrdí, že bolo jeho právne postavenie napr. nezákonnou dražbou dotknuté, môže bez väčšej právnej zložitosti domôcť ochrany svojho právneho postavenia a to bez akejkoľvek faktickej ujmy na svojich právach, keďže je tu ustanovenie § 21 ods. 5 ZDD, podľa ktorého, ak sa žalobe vyhovie, budú účinky príklepu zrušené spätne k okamihu jeho vzniku a teda ani nemôže dôjsť k vzniku žiadnej faktickej ujmy. Za situácie, kedy sa vlastnícke právo nepremlčuje a existuje tu žaloba na určenie neplatnosti dobrovoľnej dražby (§ 21 ZDD), uvedené vylučuje potrebu dočasnej úpravy, rovnako tak vylučuje i možnosť túto potrebu dočasnej úpravy osvedčiť. Návrh i rozhodnutie je neúplné i v časti, ktorou sa má odôvodniť vznik ujmy. Výkon práva - konkrétneho zákonom aprobovaného subjektívneho oprávnenia záložného veriteľa vykonať záložné právo speňažením na verejnej dražbe - nemôže mať za následok vznik ujmy, pretože sa jedná o dôsledok konania v súlade so zákonom (§ 151a OZ, § 151j OZ), t.j. nie o konanie protiprávne. Návrh i rozhodnutie je neúplné i v časti, ktorou sa má odôvodniť bezprostrednosť vznik ujmy, ujmy reálnej, nie potenciálnej (práve o.i. s ohľadom na všetky uvedené právne prostriedky ochrany (§ 21 ZDD a ďalšie), ktoré má navrhovateľ neodkladného opatrenia k dispozícii). Otázka výkonu záložného práva bez toho, aby štát vopred ex offo skúmal jednotlivé podmienky - zmluvné dojednania, ktoré sú právnym dôvodom postupu záložného veriteľa v procese výkonu záložného práva, bola zo strany slovenských justičných orgánov opakovane predložená Súdnemu dvoru Európskej únie. Na Súdny dvor Európskej únie sa tiež obrátil Krajský súd Prešov (a to podaním zo dňa 20.12.2012) v konaní Monika Kušionová c/a SMART Capital, a.s. (vec C-34/13), pričom Tretia komora Súdneho dvora Európskej únie rozhodla o príslušných otázkach rozsudkom zo dňa 10.09.2014 nasledovne 1. Ustanovenia smernice Rady 93/13/EHS z 5. apríla 1993 o nekalých podmienkach v spotrebiteľských zmluvách sa majú vykladať v tom zmysle, že im neodporuje vnútroštátna právna úprava, ako je úprava dotknutá vo veci samej, umožňujúca vymôcť pohľadávku založenú na zmluvných podmienkach, ktoré sú prípadne nekalé, mimosúdnym výkonom záložného práva na nehnuteľný majetok, ktorý spotrebiteľ poskytol ako zabezpečenie pohľadávky, pokiaľ predmetná právna úprava prakticky neznemožňuje alebo nadmerne nesťažuje ochranu práv, ktoré spotrebiteľovi priznáva táto smernica, čo overiť prináleží vnútroštátnemu súdu. 2. Článok 1 ods. 2 smernice 93/13 sa má vykladať v tom zmysle, že zmluvná podmienka obsiahnutá v zmluve, ktorú uzavrel predajca alebo dodávateľ so spotrebiteľom, je vylúčená z pôsobnosti tejto smernice len vtedy, ak uvedená zmluvná podmienka odráža obsah záväzného zákonného alebo regulačného ustanovenia, čo overiť prináleží vnútroštátnemu súdu. Ústavnosť výkonu záložného práva formou dobrovoľnej dražby, na základe zákonného oprávnenia záložného veriteľa a bez ex ante súdnej kontroly, bola riešená aj na vnútroštátnej úrovni. Dňa 15.10.2012 bol Ústavnému súdu Slovenskej republiky doručený návrh Okresného súdu Pezinok na začatie konania o súlade § 7 ods. 2 zákona č. 527/2002 Z.z. o dobrovoľných dražbách s čl. 1 ods. 1 a čl. 20 ods. 1 a 4 Ústavy Slovenskej republiky a čl. 1 Dodatkového protokolu k Dohovoru o ochrane ľudských práv a základných slobôd (návrhu bolo pridelené interné číslo Rvp 13090/2012). Ústavný súd Slovenskej republiky tento návrh (ktorému bola pridelená spisová značka PL. ÚS 23/2014) na neverejnom zasadnutí pléna 24. septembra 2014 predbežne prerokoval a rozhodol, že návrh Okresného súdu Pezinok odmieta pre zjavnú neopodstatnenosť. Odvolateľ vzniesol tiež námietku miestnej nepríslušnosti. Vo vzťahu k miestnej príslušnosti a návrhu na nariadenie neodkladného opatrenia je potrebné uviesť, že sa nejedná o žiaden dôvod osobitnej miestnej príslušnosti (predmetom konania o nariadenie neodkladného opatrenia nie je spor o existenciu vecného práva) a miestne príslušný je všeobecný súd žalovaného. Predmetom konania o nariadenie neodkladného opatrenia je splnenie určitej povinnosti („zdržať sa výkonu záložného práva“), nejedná sa tak o žiaden dôvod výlučnej miestne príslušnosti podľa § 20 písm. a) CSP - tá sa obmedzuje na spory o existenciu práva k nehnuteľnosti, jeho trvanie a zánik, nevzťahuje sa na všetky spory, ktorých predmetom sú práva a povinnosti súvisiace s nehnuteľnosťami (odhliadnuc od skutočnosti, že byt nie je nehnuteľnosť). Predchádzajúce ustanovenie § 88 ods. 1 písmeno h) OSP je obsiahnuté v ustanovení § 20 písm. a) CSP, podľa ktorého namiesto všeobecného súdu žalovaného je na konanie príslušný výlučne súd, v ktorého obvode je nehnuteľnosť, ak sa spor týka vecného práva k nej. Predmetom konania o nariadenie neodkladného opatrenie je uloženie určitej povinnosti žalovanému, povinnosti vyplývajúcej z existencie práva, nejedná sa o konanie, ktorého predmetom by bol spor týkajúci sa existencie vecného práva. S ohľadom na uvedené miestne príslušným súdom na prejednanie a rozhodnutie veci je všeobecný súd žalovaného, ktorým je Okresný súd Bratislava III. Na základe uvedeného vznáša žalovaný - pri prvom úkone, ktorý mu patrí - námietku miestnej nepríslušnosti Okresného súdu Trnava a žiada, aby bola vec (po zrušení/zmene rozhodnutia súdu prvej inštancie o neodkladnom opatrení/ zastavení konania) postúpená na konanie miestne príslušnému okresnému súdu, všeobecnému súdu žalovaného, t.j. Okresnému súdu Bratislava III. Ak teda - bez akejkoľvek obsahovej opory v texte právnej normy navrhovateľ návrhu na nariadenie neodkladného opatrenia podal návrh na miestne nepríslušný súd a žalovaný túto skutočnosť namietne, je potrebné zabezpečiť ochranu porušených základných práv žalovaného (o.i. základného práva na zákonného sudcu) a konanie o nariadenie predbežného opatrenia bude alebo odvolacím súdom zastavené a to z dôvodu existencie neodstrániteľnej procesnej prekážky postupu konania, alebo napádané rozhodnutie zrušené a vec následne postúpená na konanie miestne príslušnému súdu alebo bude súdom prvej inštancie z uvedeného dôvodu neprávoplatné súdne rozhodnutie, ktorým došlo k nariadeniu neodkladného opatrenia, zrušené a to z dôvodu, že nemalo byť nariadené. Odvolateľ podporne poukazuje na Nález Ústavného súdu SR, č.k. II. ÚS510/2012-48 zo dňa 5. júna 2013, ako aj publikované rozhodnutie Najvyššieho súdu R 7/2014. Vo vzťahu k miestnej príslušnosti je tiež potrebné uviesť, že predmetom konania (o nariadenie neodkladného opatrenia) nie je ani žiaden spor zo spotrebiteľskej zmluvy, ale spor týkajúci sa výkonu oprávnenia vyplývajúceho z existencie práva. Predmetom konania je uloženie povinnosti zdržať sa výkonu záložného práva (t.j. vec vyplývajúca z existencie práva, o ktorom rozhodol na to určený štátny orgán, nie spor zo zmluvy), pričom rozhodnutím na to určeného orgánu vykonávajúceho verejnú moc došlo k zániku obligačno-právnych účinkov zmluvy (titulu zriadenia záložného práva a tieto boli nahradené účinkami vecnoprávnymi). Ak rozhoduje sudca miestne nepríslušného súdu, jedná sa o situáciu, kedy je súd nesprávne obsadený a to z dôvodu namietaného porušenia práva na zákonného sudcu žalovaným. Dôsledkom uvedeného je tiež odňatie možnosti konať pred súdom/práva na spravodlivé súdne konanie, kedy jeho obsahom je základné právo strany na realizovanie procesných oprávnení v konaní pred vecne a miestne príslušným súdom. 6. Rozsah majetkovej ochrany, tak ako je zaručený čl. 20 Ústavy, resp. čl. 1 Protokolu č. 1 Dohovoru je významný s ohľadom na skutočnosť, že uvedenej ochrane podlieha i majetok žalovaného, tvorený o.i. jeho úverovou pohľadávkou, resp. záložným právom zriadeným na zabezpečeniu splnenia dlhu dlžníka a má legitímne očakávanie (súčasť princípu právnej istoty a predvídateľnosti práva a jeho aplikácie) na nadobudnutie majetku (resp. premene jednej majetkovej hodnoty na inú) po uhradení jeho úverovej pohľadávky. Na základe uzatvorenej úverovej zmluvy má žalovaný ako veriteľ legitímne očakávanie, resp. legitímnu nádej na uspokojenie jeho splatnej úverovej pohľadávky a každý orgán, vrátane súdu je povinný majetok žalovaného chrániť. K uspokojeniu úverovej pohľadávky môže dôjsť i na základe realizácie zabezpečovacieho prostriedku - záložného práva, ktorého predmetom je záloh vo vlastníctve záložcu, pričom možnosť realizovať záložné právo v prípade nesplnenia zabezpečovanej povinnosti vyplýva priamo zo skutočnosti existencie záložného práva, pričom záložca je povinný výkon záložného práva strpieť a na jeho výkon poskytnúť potrebnú súčinnosť. Celý proces výkonu záložného práva smeruje k tomu, aby sa odstránil protiprávny stav spôsobený porušením povinnosti obligačného dlžníka uhradiť zabezpečovanú pohľadávku. „Návrh“ na nariadenie neodkladného opatrenia cieli tiež k ústavne neakceptovateľnému zásahu do legitímnych očakávaní žalovaného týkajúcich sa zabezpečenia jeho úverovej pohľadávky a jej uspokojenia - v prípade ak dlžník nebude plniť to, k čomu sa zmluvou zaviazal - z poskytnutej zábezpeky predpokladaným spôsobom aprobovaným zákonom. Zákonná spotrebiteľská úprava neznamená negáciu akýchkoľvek ďalších zákonných noriem, resp. noriem ústavného práva, použitie a aplikácia spotrebiteľskej úpravy v naznačenom smere je v priamom rozpore s obsahom takejto úpravy a pokusom o zneužitie práva (vo vzťahu k žalobe), ale i vo vzťahu ku konaniu o nariadenie neodkladného opatrenia (i keď jeho predmet je spor o výkon zákonného oprávnenia vyplývajúceho z vecného práva). Navrhovateľ si nesplnil svoje procesné povinnosti v čase na to určenom čase (s jasným následkom v podobe nemožnosti byť - ak bude rozhodnuté v súlade so zákonom - s návrhom na nariadenie neodkladného opatrenia úspešný), navrhovateľ odmieta niesť následky porušenia svojich hmotnoprávnych povinností, pričom vo svojich procesných úkonoch všetky nevyhnutné skutočnosti ani netvrdí, ale predovšetkým vôbec neosvedčuje. Zmyslom spotrebiteľského práva nie je jeho „použitie“ za účelom „ospravedlnenia“ neplnenia si zákonných a zmluvných povinností, „ospravedlnenia“ nedodržiavania svojich zmluvných a zákonných povinností a nemá vplyv na jasne stanovené povinnosti procesného charakteru v Civilnom sporovom poriadku. 7. Žalovaný 2 a ani žalobcovia odvolanie nepodali, k odvolaniu žalovaného 1 sa nevyjadrili. 8. Krajský súd v Trnave ako súd odvolací (zák. č. 161/2015 Z.z. § 34 Civilného sporového poriadku účinného od 01.07.2016 - ďalej len CSP), po zistení, že odvolanie bolo podané včas (§ 362 ods. 1 CSP), oprávneným subjektom - stranou, v ktorej neprospech bolo rozhodnutie vydané (§ 359 CSP), proti rozhodnutiu súdu prvej inštancie, proti ktorému zákon odvolanie pripúšťa (§ 355 ods. 2 v spojení s § 357 písm. d/ CSP), po skonštatovaní, že podané odvolanie má zákonné náležitosti (§ 127 a § 363 CSP) a že odvolateľ použil zákonom prípustné odvolacie dôvody (§ 365 ods. 1 písm. a/, b/, c/, d/, e/, f/, g/, h/ CSP), preskúmal napadnuté rozhodnutie v medziach daných rozsahom (§ 379 CSP) a dôvodmi odvolania (§ 380 ods. 1 CSP v spojení s § 367 ods. 2), s prihliadnutím ex offo na prípadné vady týkajúce sa procesných podmienok, ktoré zistil (§ 380 ods. 2 CSP), súc pritom viazaný skutkovým stavom ako ho zistil súd prvej inštancie (§ 383 CSP), postupom bez nariadenia odvolacieho pojednávania (§ 385 ods. 1 CSP a contrario) a dospel k záveru, že napadnuté uznesenie je potrebné vo vzťahu k žalovanému 1 podľa § 388 CSP zmeniť. 9. Predmetom prieskumu odvolacieho súdu, s poukazom na obsah preskúmavaného uznesenia i jednotlivé argumenty žalovaného 1 predostretými ním v odvolacom konaní, bolo posúdiť, či sú splnené zákonné podmienky a dané skutkové okolnosti odôvodňujúce nariadiť vo veci neodkladné opatrenie (ktorého výrok je uvedený už v odseku 1 voči žalovanému 1. 10. Vzhľadom na to, že žalovaný 1 a žalovaný 2 majú postavenie samostatných spoločníkov (§ 76 CSP), odvolanie žalovaného 1 voči napadnutému uzneseniu sa na žalovaného 2 nevzťahuje, a preto je napadnuté uznesenie voči žalovanému 2 právoplatné. 11. Preto aj pokiaľ žalovaný 1 vo svojom odvolaní namietal nedostatok vecnej legitimácie žalovaného 2, odvolací súd na túto odvolaciu námietku neprihliadal. 12. Vzhľadom na skutočnosť, že odvolanie žalovaného 1 obsahuje aj námietku miestnej príslušnosti súdu, odvolací súd sa prioritne vyporiadaval s jej dôvodnosťou a dospel k záveru, že táto nie je dôvodná. Miestne príslušným súdom na konanie o návrhu na nariadenie neodkladného opatrenia je okresný súd, ktorý je alebo by bol miestne príslušný na konanie vo veci samej. 13. Podľa ust. § 19 písm. d) CSP, popri všeobecnom súde žalovaného je na konanie miestne príslušný aj súd, v ktorého obvode má adresu trvalého pobytu žalobca, ktorý je spotrebiteľom, ak ide o spotrebiteľský spor alebo o konanie v sporoch týkajúcich sa spotrebiteľského rozhodcovského konania. 14. Citované ustanovenie upravuje osobitnú miestnu príslušnosť. Jej podstatou je, že v prípadoch, ktoré sú taxatívne vymenované v § 19 prichádza do úvahy popri všeobecnom súde žalovaného aj súd daný na výber. To znamená, že na konanie a rozhodnutie vo veci bude príslušný jednak všeobecný súd žalovaného, zároveň však aj súd, v ktorého obvode má adresu trvalého pobytu žalobca, ktorý je spotrebiteľom, ak ide o spotrebiteľský spor alebo o konanie v sporoch týkajúcich sa spotrebiteľského rozhodcovského konania. Je teda na žalobcovi, na ktorý takto miestne príslušný súd podá žalobu. V prejednávanom spore z obsahu žaloby nesporne vyplýva, že žalobcovia 1 a 2 sú spotrebitelia a jedná sa o spotrebiteľský spor, keď žalobou sa domáhajú okrem iného určenia neplatnosti zmluvy o splátkovom úvere, ktorú uzavreli so žalovaným 1 ako bankou, a tiež určenia, že poskytnutý úver je bezúročný a bez poplatkov, argumentujúc tým, že zmluva bola uzavretá v rozpore so smernicou Rady 93/13/EHS z 5. apríla 1993 o nekalých podmienkach v spotrebiteľských zmluvách. Podľa odvolacieho súdu je nesporné, že sa jedná o spotrebiteľskú zmluvu v zmysle ust. § 52 a nasl. Občianskeho zákonníka, so zvýšenou ochranou spotrebiteľa ako slabšej strany sporu, pričom súčasťou takto zvýšenej ochrany je aj možnosť spotrebiteľa vybrať si príslušný súd. Ak teda žalobcovia podali žalobu vo veci samej, ktorej súčasťou bol aj návrh na nariadenie neodkladného opatrenia súvisiaceho s vecou samou, na vecne a miestne príslušný súd podľa adresy svojho trvalého pobytu, je v zmysle § § 19 písm. d) CSP daná príslušnosť Okresného súdu Trnava a žalovaným 1 vznesená námietka miestnej nepríslušnosti nie je dôvodná. 15. Odvolací súd je viazaný nielen rozsahom odvolania, ale i v odvolaní uplatnenými dôvodmi. Obligatórne (§ 380 ods. 2 CSP) sa zaoberá procesnými podmienkami, aj keď neboli v odvolacích dôvodoch uplatnené (čomu v danej veci tak nie je). Inou vadou konania, na ktorú musí prihliadnuť aj vtedy, ak nie je v odvolaní namietaná, je procesná vada, ktorá nezakladá zmätočnosť rozhodnutia, ale jej dôsledkom je vecná nesprávnosť, ktorej základom je porušenie procesných ustanovení upravujúcich postup súdu v občianskom súdnom konaní (uznesenie NS SR sp. zn. 4 Cdo 56/2012). 16. Súd prvej inštancie správne skonštatoval, že zákonnými predpokladmi pre nariadenie neodkladného opatrenia sú tvrdenie a osvedčenie, že sú tu právne vzťahy medzi sporovými stranami a tieto právne vzťahy vyžadujú neodkladnú úpravu, resp. existuje obava, že exekúcia bude ohrozená. Predpokladom nariadenia neodkladného opatrenia je, aby sa aspoň osvedčila potreba úpravy, o ktorej nemôžu byť vážne pochybnosti, pričom táto úprava sa musí javiť ako naliehavá. Pokiaľ ide o preukázanie naliehavosti potreby úpravy pomerov strán, musí ísť o stav, ktorý neznesie odklad. Neodkladným opatrením tak súd môže rýchlo a pružne riešiť situáciu, keď je potrebný okamžitý zásah súdu. Aj v prípade splnenia predpokladov nariadenia neodkladného opatrenia, súd musí vždy zvažovať, či nariadením neodkladného opatrenia nedôjde k neprimeranému zásahu do vzťahov sporových strán alebo tretích osôb. 17. Pre úspešnosť návrhu na nariadenie neodkladného opatrenia je nevyhnutné, aby boli aspoň osvedčené (teda nemusia byť nepochybne preukázané) základné skutočnosti potrebné pre záver o pravdepodobnosti nároku, ktorému sa má poskytnúť neodkladná ochrana, ale i osvedčenie, že je dané nebezpečenstvo bezprostredne hroziacej ujmy. 18. Pri rozhodovaní o nariadení neodkladného opatrenia je súd viazaný návrhom strany navrhujúcej jeho nariadenie, pričom by mal starostlivo zvážiť najmä rozsah navrhovaných obmedzení. Povinnosť zdržať sa disponovania s vecami alebo právami uloží vždy len takým spôsobom, aby neprimerane nenarušil hospodárske funkcie strany sporu, voči ktorej neodkladné opatrenie smeruje. Nariadenie neodkladného opatrenia je spravidla spojené so zásahom do vlastníckeho práva, pričom podľa článku 20 ods. 4 Ústavy Slovenskej republiky je možné vlastnícke právo obmedziť iba v nevyhnutnej miere. Nariadenie neodkladného opatrenia môže byť aj zásahom do práva podnikať a uskutočňovať inú zárobkovú činnosť (článok 35 ods. 1 Ústavy Slovenskej republiky). Z týchto dôvodov je vždy potrebné posúdiť, či uložením navrhovaných obmedzení nedochádza k zásahu do uvedených základných práv nad nevyhnutnú mieru a či uloženie obmedzení sleduje legitímny cieľ. 19. Zhora citovanými ustanoveniami je vymedzený obsah a základný rámec výkonu záložného práva. Toto právo sa vyznačuje tým, že primárne plní zabezpečovaciu, za určitých okolností však aj uhradzovaciu funkciu a to tak, že okrem hrozby výkonu záložného práva donucujúcej dlžníka plniť zabezpečovanú pohľadávku umožňuje jeho držiteľovi buď sa priamo uspokojiť alebo požadovať uspokojenie z predmetu, na ktorom záložné právo viazne, pokiaľ k splneniu zabezpečovanej pohľadávky nepríde riadne a včas. Jednou zo zákonom výslovne predpokladaných foriem uspokojenia záložného veriteľa je predaj zálohu na dražbe podľa zákona o dobrovoľných dražbách č. 527/2002 Z.z.. Takýto predaj má za následok prechod vlastníckeho práva k zálohu na vydražiteľa udelením príklepu, s podmienkou úhrady ceny dosiahnutej vydražením v zákonom ustanovenej lehote. K už opísanému spôsobu výkonu záložného práva môže záložný veriteľ samozrejme pristúpiť len vtedy, ak jeho záložné právo platne vzniklo a stále trvá. Podmienkou platného vzniku záložného práva je platná zmluva o jeho zriadení a zápis práva v príslušnej evidencii (ktorou je u nehnuteľností kataster nehnuteľností, v tejto súv. por. i § 151b ods. 1 a § 151e ods. 2 Občianskeho zákonníka), na zánik práva potom zákon ustanovuje hneď viacero dôvodov. 20. Žalobcovia ale v podanej žalobe, s poukazom na ustanovenia na ochranu spotrebiteľa, popierajú platnosť predmetnej zmluvy o úvere i právne úkony smerujúce k výkonu záložného práva z predmetnej záložnej zmluvy s tým, že obe uvedené zmluvy boli uzatvorené v rozpore s príslušnými ustanoveniami noriem spotrebiteľského práva, a preto sú neplatné. Pokiaľ ide o splnenie prvého z predpokladov pre nariadenie neodkladného opatrenia a to osvedčenie žalobou uplatneného nároku žalobcov a teda, že predmetná úverová zmluva aj akcesorická zmluva o zriadení záložného práva je neplatná, v dôsledku čoho žalovanému 1 nevznikol nárok na realizáciu neplatne dojednaného záložného práva formou dobrovoľnej dražby, vzhľadom na to, čo dosiaľ vyšlo v konaní najavo, bolo by predčasným a neodôvodneným v tomto štádiu konania tvrdiť, že možnosť úspechu žalobcov je očividne vylúčená. Na potvrdenie alebo vyvrátenie skutočností, že predmetná zmluva o úvere, a následne aj akcesorická zmluva o zriadení záložného práva je neplatná, bude ale nevyhnutné vykonať rozsiahle dokazovanie a celú vec skutkovo a právne vyhodnotiť, posúdiť platnosť vzniku zmluvného vzťahu s prihliadnutím na normy spotrebiteľského práva, pričom platnosť vzniku záložného práva je podmienená platnosťou vzniku základného úverového vzťahu. Predbežne možno konštatovať, že žalobou uplatnený nárok žalobcov nie je vylúčený a pre potreby posúdenia dôvodnosti nariadenia neodkladného opatrenia možno považovať uplatnený nárok za hodnoverne osvedčený. Odvolací súd zhodne s prvoinštančným je preto toho názoru, že prvý z predpokladov pre nariadenie neodkladného opatrenia je teda naplnený. 21. Odvolací súd sa zhodol s prvoinštančným i v tom závere, že v danom prípade bol splnený i druhý zo základných predpokladov - potreba bezodkladnej úpravy pomerov vyplývajúca z nebezpečenstva bezprostredne hroziacej ujmy právam žalobcov a to nielen na ochranu vlastníckeho práva, ale aj na ochranu obydlia a súkromného a rodinného života. 22. Podľa § 3 ods. 1 Občianskeho zákonníka výkon práv a povinností vyplývajúcich z občianskoprávnych vzťahov nesmie bez právneho dôvodu zasahovať do práv a oprávnených záujmov iných a nesmie byť v rozpore s dobrými mravmi. 23. Podľa čl. 13 ods. 4 zák. č. 460/1992 Zb. Ústavy SR v znení neskorších predpisov (ďalej len „Ústava SR“) pri obmedzovaní základných práv a slobôd sa musí dbať na ich podstatu a zmysel. Takéto obmedzenia sa môžu použiť len na ustanovený cieľ. 24. Podľa čl. 19 ods. 2 Ústavy SR každý má právo na ochranu pred neoprávneným zasahovaním do súkromného a rodinného života. 25. Podľa čl. 20 ods. 1 Ústavy SR každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu. Dedenie sa zaručuje. 26. Podľa čl. 20 ods. 3 Ústavy SR vlastníctvo zaväzuje. Nemožno ho zneužiť na ujmu práv iných alebo v rozpore so všeobecnými záujmami chránenými zákonom. Výkon vlastníckeho práva nesmie poškodzovať ľudské zdravie, prírodu, kultúrne pamiatky a životné prostredie nad mieru ustanovenú zákonom. 27. Podľa čl. 21 ods. 1 Ústavy SR obydlie je nedotknuteľné. Nie je dovolené doň vstúpiť bez súhlasu toho, kto v ňom býva. 28. Podľa čl. 21 ods. 3 prvá veta Ústavy SR iné zásahy do nedotknuteľnosti obydlia možno zákonom dovoliť iba vtedy, keď je to v demokratickej spoločnosti nevyhnutné na ochranu života, zdravia alebo majetku osôb, na ochranu práv a slobôd iných alebo na odvrátenie závažného ohrozenia verejného poriadku 29. Podľa nálezu Ústavného súdu SR spisová značka I. ÚS 13/2000 zo dňa 10.07.2001 Ústavou Slovenskej republiky vytvorená ochrana práva na súkromie sa vnútorne diferencuje. Jednotlivými ustanoveniami sa zaručuje ochrana súkromia v rôznych životných situáciách. Do sféry ochrany súkromia patrí aj ochrana obydlia. Zásah do obydlia znemožňujúci ho užívať je spôsobilý zároveň zasiahnuť aj do súkromného a rodinného života jednotlivca. Podľa okolností konkrétnej veci sa ten istý zásah teda môže dotknúť tak práva na ochranu súkromia, ako aj práva na ochranu obydlia. 30. Aj podľa čl. 19 ods. 2 Ústavy Slovenskej republiky, ktorý zaručuje právo na ochranu pred neoprávneným zasahovaním do súkromného a rodinného života, v spojení s čl. 1 a čl. 13 ods. 4 Ústavy Slovenskej republiky sa musia uplatniť obdobné zásady ako v prípade čl. 21 ods. 3 Ústavy Slovenskej republiky, pretože pod „neoprávneným zasahovaním“ treba rozumieť také zasahovanie, ktoré nemá základ v zákonnej úprave, nesleduje legitímny cieľ, nedbá na podstatu a zmysel obmedzovaného základného práva a slobody alebo nie je nevyhnutným a primeraným opatrením na dosiahnutie legitímneho cieľa. V prípade oboch článkov výsledok posúdenia vzťahu primeranosti medzi namietaným zásahom a sledovanými legitímnymi cieľmi bude závisieť od zistenia, či zásah spočíval na relevantných a dostatočných dôvodoch. 31. Ustanovenie § 3 ods. 1 Občianskeho zákonníka, podľa ktorého výkon práv a povinností vyplývajúcich z občianskoprávnych vzťahov nesmie bez právneho dôvodu zasahovať do práv a oprávnených záujmov iných a nesmie byť v rozpore s dobrými mravmi, musí byť vykladané a uplatňované v súlade s Ústavou Slovenskej republiky (čl. 152 ods. 4 Ústavy Slovenskej republiky). 32. Podľa odôvodnenia nálezu Ústavného súdu ústava v čl. 19 ods. 2 nezaručuje ochranu súkromného a rodinného života pred akýmkoľvek zasahovaním. Zaručuje ochranu len pred takým zasahovaním, ktoré je neoprávnené. V súlade s účelom práva na súkromie môžu orgány verejnej moci, fyzické aj právnické osoby zasahovať do súkromného a rodinného života iných vtedy, ak ich zasahovanie možno hodnotiť ako oprávnené. Podmienkou ústavnosti takéhoto obmedzenia práva na súkromie je jeho určenie v súlade so všetkými normami ústavy, ktoré sú právne významné pri uplatňovaní práva na súkromie (II. ÚS 7/99). Takouto normou je aj čl. 13 ods. 4 ústavy, podľa ktorého pri obmedzovaní základných práv a slobôd sa musí dbať na ich podstatu a zmysel. Takéto obmedzenia sa môžu použiť len na ustanovený cieľ. 33. Článok 21 ods. 3 prvá veta ústavy dovoľuje zákonom zásahy do nedotknuteľnosti obydlia „iba vtedy, keď je to v demokratickej spoločnosti nevyhnutné“ v záujme naplnenia tých cieľov, ktoré tento odsek ďalej taxatívne vymenováva, t.j. na ochranu života, zdravia alebo majetku osôb, na ochranu práv a slobôd iných alebo na odvrátenie závažného ohrozenia verejného poriadku. Ústava vo viacerých článkoch používa termín „nevyhnutný v demokratickej spoločnosti“ (napr. v čl. 24 ods. 4, čl. 26 ods. 4). Hoci ho používa v rôznych súvislostiach, nemožno mu pripisovať rôzny obsah. Rovnaký termín obsahuje aj dohovor (napr. v čl. 8 ods. 2, čl. 10 ods. 2), preto bolo potrebné pri jeho výklade a uplatňovaní prihliadať aj na príslušnú judikatúru Európskeho súdu pre ľudské práva (napr. cit. rozsudok Gillow, § 55; rozsudok Matter v. Slovenská republika z 5. júla 1999, § 66). 34. Ústavný súd v súlade s medzinárodným štandardom sa už k tomuto ústavnému termínu „nevyhnutný v demokratickej spoločnosti“ vyjadril vo svojej doterajšej judikatúre (napr. I. ÚS 33/95, II. ÚS 28/96, PL. ÚS 15/98) tak, že ho „možno vysvetliť ako naliehavú spoločenskú potrebu prijať obmedzenie základného práva alebo slobody. Obmedzenie práv a slobôd je nevyhnutné, keď možno konštatovať, že cieľ obmedzenia inak dosiahnuť nemožno. Predpokladom teda je, že obmedzenie je nutné aj v demokratickej spoločnosti“. 35. Inými slovami, zásah musí zodpovedať naliehavej spoločenskej potrebe a musí byť primeraný sledovanému legitímnemu cieľu; pri určovaní rozsahu obmedzenia je dôležitá aj podstata práva, ktoré sa má obmedziť. Obidva posudzované články ústavy majú síce inú štruktúru a formuláciu podmienok, ale s odvolaním sa na vyššie uvedené nemôže byť v prístupe k ich výkladu a uplatňovaniu v konkrétnej veci podstatný rozdiel. Aj podľa čl. 19 ods. 2 v spojení s čl. 1 a čl. 13 ods. 4 ústavy sa musia uplatniť obdobné zásady ako v prípade čl. 21 ods. 3 ústavy, pretože pod „neoprávneným zasahovaním“ treba rozumieť také zasahovanie, ktoré nemá základ v zákonnej úprave, nesleduje ustanovený cieľ , nedbá na podstatu a zmysel obmedzovaného základného práva a slobody alebo nie je nevyhnutným a primeraným opatrením na dosiahnutie ustanoveného cieľa. V prípade oboch článkov výsledok posúdenia vzťahu primeranosti medzi namietaným zásahom a sledovanými legitímnymi cieľmi bude závisieť od zistenia, či zásah spočíval na relevantných a dostatočných dôvodoch. 36. S poukazom na to, čo bolo v konaní osvedčené, odvolací súd rovnako ako prvoinštančný uzatvára, že v danom prípade bol naplnený i tento druhý zo základných predpokladov pre nariadenie neodkladného opatrenia a to potreba bezodkladnej úpravy pomerov vyplývajúca z existencie reálnej a bezprostredne hroziacej ujmy uvedeným právam žalobcov. V konaní bolo totiž preukázané, že žalovaný 1 zahájil výkon záložného práva formou dobrovoľnej dražby na základe predmetnej záložnej zmluvy, v dôsledku čoho v prípade jej neplatnosti by mohlo dôjsť k neoprávnenému zásahu do práva žalobcov 1 a 2 na obydlie, do ich práva na súkromný a rodinný život, ale najmä do ich práva vlastniť majetok. Takýto zásah v prípade ich konečného úspechu v konaní, ktoré môže trvať niekoľko rokov, by bol síce napraviteľný žalobou o určenie neplatnosti dobrovoľnej dražby, žalobcovia by však museli iniciovať ďalšie súdne konanie, účelom neodkladného opatrenia je aj predchádzať ďalším súdnym sporom. Z týchto dôvodov i odvolací súd považoval za základe návrhu žalobcov za potrebné dočasne znemožniť žalovanému 1 výkon jeho záložného práva, keďže za daných okolností prípadu nie je nevyhnutným a primeraným na dosiahnutie cieľa žalovaného, keď ako obchodnej spoločnosti v prípade jeho úspechu vo veci odloženie danej dražby mu nemôže spôsobiť neprimeranú ujmu, vo vzťahu k posúdeniu ujmy, ktorá v prípade realizácie záložného práva hrozí žalobcom, ktorí by mohli prísť o nehnuteľnosť, v ktorej bývajú. Žalovaný síce dôvodne poukázal na to, že žalobcovia už tým, že uzavreli zmluvu o záložnom práve k nehnuteľnosti v ich vlastníctve, museli počítať s rizikom, že v prípade neuspokojenia zabezpečenej pohľadávky môže dôjsť k výkonu záložného práva, to všetko však len za predpokladu, že predmetná zmluva o záložnom práve bola uzatvorená platne, čo bude predmetom dokazovania vo veci samej. 37. Pokiaľ odvolateľ namietal, že žalobcovia majú adresu pobytu inú ako adresu predmetnej nehnuteľnosti zaťaženej záložným právom, z čoho vyvodil, že v tejto nehnuteľnosti nemajú obydlie, odvolací súd túto námietku považoval za nedôvodnú a čisto formálnu, nakoľko z ničoho nevyplýva, že žalobcovia skutočne nebývajú v zaťaženej nehnuteľnosti. Uvedenie ich adresy v žalobe nemá z tohto hľadiska žiadnu právnu relevanciu, zo skutočnosti uvedenia inej adresy nemožno vyvodiť miesto skutočného pobytu žalobcov. 38. Odvolateľ podrobne namietal procesné, resp. formálne nedostatky návrhu na nariadenie neodkladného opatrenia. Ak by odvolací súd akceptoval tieto námietky, takýmto prísne formalistickým postupom by fakticky pripustil stav odmietnutia spravodlivosti a konal by v rozpore so základnými princípmi CSP (por. čl. 2, čl. 3, čl. 6 ods. 2, čl. 11). Zo žaloby, ktorej súčasťou bol aj návrh na nariadenie neodkladného opatrenia, upresnený a doplnený podaním doručeným súdu 20.04.2017, je nepochybne zrejmé, čo je obsahom návrhu na nariadenie neodkladného opatrenia, pričom tento návrh má všetky základné náležitosti v zmysle § 326 ods. 1 a 2 CSP. Povinnosť pripojiť listiny, na ktoré sa žalobcovia odvolávajú, je potrebné považovať za splnenú už tým, že tieto listiny boli pripojené k žalobe. Je bežnou praxou, že súčasťou žaloby je aj návrh na nariadenie neodkladného opatrenia, v takomto prípade sa dôvodnosť nariadenia neodkladného opatrenia posudzuje v priamej súvislosti so žalobou vo veci samej, inak je tomu v prípade, ak je podaný návrh na nariadenie neodkladného opatrenia samostatne, bez prebiehajúceho konania vo veci samej. Ak je súčasťou žaloby vo veci samej aj návrh na nariadenie neodkladného opatrenia, obe konania majú rovnakého zákonného sudcu a rovnakú spisovú značku. 39. V prejednávanom spore je jednoznačné, že žalobcovia sa žalobou vo veci samej domáhajú určenia neplatnosti úverovej zmluvy (takáto určovacia žaloba je prípustným a súdnou praxou uznávaným spôsobom ochrany dotknutých práv žalobcu) a s tým súvisiacich ďalších nárokov, pričom v priamej vecnej súvislosti so žalobou vo veci samej je aj návrh na nariadenie neodkladného opatrenia, ktorý smeruje k povinnosti žalovaného 1 zdržať sa výkonu záložného práva zriadeného na základe záložnej zmluvy, ktorá bola uzavretá na zabezpečenie poskytnutého úveru (z čoho vyplýva jej akcesorický charakter, bez platnej základnej úverovej zmluvy nemôže existovať platná zabezpečovacia záložná zmluva). Žalobcovia osvedčili uzavretie úverovej zmluvy, v súvislosti s ktorou bola uzavretá záložná zmluva, na základe ktorej bolo zapísané záložné právo v prospech žalovaného 1 do katastra nehnuteľností, pričom žalovaný 1 pristúpil k výkonu tohto záložného práva formou dobrovoľnej dražby, ktorú určil na deň 27.04.2017. Žalobcovia tak dostatočne osvedčili všetky rozhodujúce skutočnosti potrebné pre nariadenie neodkladného opatrenia. Nič na tom nemení formálny rozpor v tom, že v žalobe uviedli, že návrh na nariadenie neodkladného opatrenia už bol podaný, pričom až neskôr vyšlo najavo, že návrh na nariadenie neodkladného opatrenia je súčasťou žaloby vo veci samej, upresnený podaním doručeným súdu 20.04.2017. 40. Z napadnutého rozhodnutia súdu prvej inštancie nijako nevyplýva, že by súd nerozlišoval obligačnoprávne a vecnoprávne následky záložnej zmluvy, z výroku nariadeného neodkladného opatrenia nevyplýva, že záložné právo vzniklo uzavretím záložnej zmluvy, vo výroku sa uvádza špecifikácia záložného práva tak, že toto vzniklo na základe Zmluvy o zriadení záložného práva zo dňa 24.08.2011, čím je zabezpečená jasnosť a určitosť vymedzenia samotného záložného práva. Nijako tým nie je dotknutý vecnoprávny charakter záložného práva a to, že záložné právo vzniká zápisom do katastra nehnuteľností. 41. Odvolateľ tiež nedôvodne namietal, že súd prvej inštancie ho pred nariadením neodkladného opatrenia nevyzval na vyjadrenie k návrhu. Súd prvej inštancie postupoval v súlade s ust. § 329 ods. 1 CSP, ktoré umožňuje súdu rozhodnúť o nariadení neodkladného opatrenia aj bez výsluchu a vyjadrenia strán, aby tak bol zabezpečený účel tohto procesnoprávneho prostriedku. Kontradiktórnosť procesu a právo protistrany vyjadriť sa je plne zachované v odvolacom konaní. 42. Odvolateľ nedôvodne namietal, že rozhodnutie súdu prvej inštancie nebolo dostatočne presvedčivo odôvodnené. 43. Súčasťou obsahu základného práva na spravodlivé konanie podľa čl. 46 ods. 1 Ústavy Slovenskej republiky (ústavný zákon č. 460/1992 Zb. v znení neskorších ústavných zákonov), čl. 36 ods. 1 Listiny základných práv a slobôd (ústavný zákon č. 23/1991 Zb.), čl. 6 ods. 1 Dohovoru o ľudských právach (oznámenie FMZV č. 209/1992 Zb.) je aj právo účastníka konania na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom súdnej ochrany, t.j. s uplatnením nárokov a obrany proti takémuto uplatneniu. Požiadavky na právnu argumentáciu vyplývajú aj z ustálenej judikatúry Ústavného súdu Slovenskej republiky a smerujú k tomu, aby výsledok rozhodovacej činnosti súdov bol jasný, zrozumiteľný a dostatočne odôvodnený a aby účastník konania nemusel hľadať odpoveď na nastolenú problematiku v rovine dohadov. Súdy musia pritom starostlivo prihliadať na všetko, čo vyšlo počas konania najavo, vrátane toho čo uviedli účastníci. Z odôvodnenia súdneho rozhodnutia musí potom vyplývať vzťah medzi skutkovými zisteniami a úvahami pri hodnotení dôkazov na jednej strane a právnymi závermi na strane druhej. Všeobecný súd vo svojej argumentácií obsiahnutej v odôvodnení svojho rozhodnutia musí dbať tiež na jeho celkovú presvedčivosť, aby jeho zámery boli zrozumiteľné, spravodlivé a presvedčivé. Súdy pritom musia súčasne vychádzať z materiálnej ochrany zákonnosti tak, aby bola zabezpečená spravodlivá ochrana práv a oprávnených záujmov účastníkov (§ 1 O.s.p., obdobne napr. IV. ÚS 1/2002, II. ÚS 174/04, III. ÚS 117/07, III. ÚS 332/09, I. ÚS 501/11). Za arbitrárny, resp. nedostatočne zdôvodnený treba považovať rozsudok súdu, ktorý svoj právny záver nezdôvodní zo všetkých zákonných hľadísk, ktoré v danej veci prichádzajú do úvahy (nález Ústavného súdu Slovenskej republiky sp. zn. I. ÚS 154/2005 z 28. februára 2006). 44. Splnenie povinnosti odôvodniť rozhodnutie je vždy posudzované so zreteľom na konkrétny prípad (rozhodnutie Európskeho súdu pre ľudské práva Georgiadis v. Grécko, z roku 1997), pričom stačí, aby súd reagoval na argumenty, ktoré sú z hľadiska výsledku súdneho konania považované za rozhodujúce (napr. rozhodnutie Ruiz Torija v. Španielsko, rozsudok z roku 1994, Kraska v. Švajčiarsko z 29. apríla 1993, seria A č. 254-B, s. 49). 45. Občianskoprávne kolégium Najvyššieho súdu Slovenskej republiky prijalo stanovisko (Zbierka stanovísk Najvyššieho súdu Slovenskej republiky a rozhodnutí súdov č. 1/2016), podľa ktorého nepreskúmateľnosť rozhodnutia zakladá inú vadu konania, avšak výnimočne ak písomné vyhotovenie rozhodnutia neobsahuje zásadné vysvetlenie dôvodov podstatných pre rozhodnutie súdu, môže ísť o skutočnosť, ktorá zakladá prípustnosť dovolania podľa § 237 ods. 1 písm. f/ O.s.p. (odňatie možnosti konať pred súdom). 46. Podľa odvolacieho súdu odôvodnenie napadnutého uznesenia súdu prvej inštancie takéto vady nevykazovalo, napádané rozhodnutie spĺňa požiadavky obsiahnuté v ustanovení § 220 ods. 2 C.s.p., na riadne odôvodnenie rozhodnutia, v dôsledku čoho nedošlo k porušeniu práva strán na spravodlivý proces. Súd prvej inštancie vo svojom rozhodnutí jasne, zrozumiteľne a presvedčivo uviedol dôvody, ktoré ho viedli k potrebe nariadiť neodkladné opatrenie. Je potrebné prihliadnuť tiež na to, že o nariadení neodkladného opatrenia je súd povinný rozhodnúť pomerne v krátkom čase 30 dní od doručenia návrhu, nejdená sa o meritórne rozhodnutie vo veci samej, preto aj požiadavky na odôvodnenie uznesenia o nariadení neodkladného opatrenia sú iné ako na odôvodnenie meritórneho rozhodnutia vo veci samej. 47. Podľa § 234 ods. 2 CSP, ak nie je ďalej ustanovené inak, použijú sa na uznesenie primerane ustanovenia rozsudku. 48. Podľa § 216 ods. 1 CSP, súd je viazaný žalobným návrhom žalobcu, ods. 2 súd môže prekročiť žalobný návrh a prisúdiť viac než čoho sa strany domáhajú, iba vtedy, ak určitý spôsob usporiadania vzťahu medzi stranami vyplýva z osobitného predpisu. 49. Z viazanosti súdu tzv. petitom (návrhom výroku súdneho rozhodnutia, ktorého vydania sa žalobcovia domáhajú) vyplýva, že súd nemôže prekročiť návrhy strán sporu a prisúdiť viac, než čoho sa domáhajú (tzv. zásada ne ultra petitum) a nepochybne i to, že nemôže prisúdiť iné plnenie, než ktorého sa strany sporu domáhali. Súd musí rešpektovať predmet konania vymedzený žalobným návrhom (vrátane návrhu na nariadenie neodkladného opatrenia), čo znamená, že plnenie nemôže priznať ani z iného skutkového základu, než aký bol v žalobe (vrátane návrhu na nariadenie neodkladného opatrenia) vymedzený. Zároveň musí dbať na to, aby výroková časť rozhodnutia bola jasná, stručná, výstižná a materiálne vykonateľná. 50. Z petitu návrhu na nariadenie neodkladného opatrenia vyplýva, že žalobcovia sa týmto návrhom voči žalovanému 1 domáhali zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011 formou dobrovoľnej dražby dňa 27.04.2017, a teda ich návrh na obmedzenie výkonu záložného práva výslovne smeroval len vo vzťahu k dobrovoľnej dražbe určenej na deň 27.04.2017 a nie aj k prípadným ďalším termínom dražby. Ak by žalobcovia mienili uložiť žalovanému povinnosť zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011 formou dobrovoľnej dražby až do právoplatného rozhodnutia vo veci samej, ktorou je žaloba o určenie neplatnosti úverovej zmluvy a iné, nebol by dôvod do petitu ich návrhu uvádzať len termín dražby 27.04.2017. Odvolací súd z takejto jednoznačnej formulácie návrhu na nariadenie neodkladného opatrenia vyvodil, že toto sa týka len dobrovoľnej dražby určenej na 27.04.2017, z čoho vyplýva aj čas trvania tohto neodkladného opatrenia, a to len na deň určenej dobrovoľnej dražby 27.04.2017. Preto nebol dôvod určiť trvanie neodkladného opatrenia až do právoplatného rozhodnutia vo veci samej, nakoľko toto je v priamom rozpore s výslovným znením návrhu na nariadenie neodkladného opatrenia, ktorým je súd viazaný. 51. Odvolací súd preto v zmysle § 388 CSP napadnuté uznesenie súdu prvej inštancie zmenil tak, že povinnosť žalovaného 1 zdržať sa výkonu záložného práva zriadeného na základe Zmluvy o zriadení záložného práva zo dňa 24.08.2011 formou dobrovoľnej dražby obmedzil len na dražbu, ktorá sa mala konať dňa 27.04.2017. 52. I podľa už konštantnej judikatúry tak národných, ako aj nadnárodných súdov súd nemusí dať odpoveď na všetky otázky nastolené účastníkmi konania, ale len na tie, ktoré majú pre vec podstatný význam, prípadne dostatočne objasňujú skutkový a právny základ rozhodnutia bez toho, aby zachádzali do všetkých detailov sporu uvádzaných účastníkmi konania. Odôvodnenie rozhodnutia tak nemusí dať odpoveď na každú jednu poznámku, či pripomienku účastníka konania, ktorý ju nastolil. Je však nevyhnutné, aby bolo reagované na podstatné a relevantné argumenty účastníkov konania (porovnaj napríklad rozhodnutia ÚS SR II.ÚS 251/04, III.ÚS 209/04, II.ÚS 200/09 a podobne). Na ďalšiu argumentáciu odvolateľa, už nespôsobilú ovplyvniť posúdenie uznesenia súdu prvej inštancie, odvolací súd nepovažoval za potrebné reagovať špecifickou odpoveďou. 53. O nároku na náhradu trov tohto odvolacieho konania rozhodne aj bez návrhu súd v rozhodnutí, ktorým sa konanie bude končiť (§ 262 ods. 1 CSP). 54. Senát krajského súdu toto rozhodnutie prijal pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je podľa § 421 CSP prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a) a b) (§ 422 ods. 1 CSP). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1). Povinnosť podľa ods. 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 CSP). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 CSP). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 CSP). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 CSP). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 CSP). Dovolacie dôvody možno meniť a dopĺňať len do uplynutia lehoty na podanie dovolania (§ 434 CSP). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2117205509.2 (dáta aktuálne k 14. 11. 2026). Záväzné je znenie zverejnené súdom.




